Կորդելիերներ

Կորդելիերներ (), պաշտոնական անվանում՝ «Մարդու և քաղաքացու իրավունքների ընկերություն» (Société des Amis des droits de l'homme et du citoyen), Ֆրանսիական հեղափոխության ժամանակաշրջանի քաղաքական ակումբի անդամներ։ Կորդելիերներ են կոչվել իրենց նիստերի տեղավայրի (ֆրանցիսկյան կորդելիերների մենաստանի) անունով։ 

Ակումբը հիմնվել է 1790 թվականին։ Առավել ազդեցիկ էին ակումբի ձախ ուղղության դեմոկրատները։ Ակումբի անդամներն էին Ժան Պոլ Մարատը, Ժորժ Ժակ Դանտոնը, Կամիլ Դեմուլենը, Ժակ Ռենե Էբերը, Անտուան Ֆրանսուա Մոմորոն և ուրիշներ։ 

1792 թվականի օգոստոսի 10-ի ժողովրդական ապստամբությունից հետո կորդելիերներն ակտիվորեն մասնակցեցին ժիրոնդիստների դեմ պայքարին։ 1793-1794 թվականների վերջին կորդելիերների ակումբը ձախ յակոբինյանների՝ էբերտիստների կենտրոնն էր, որի ջախջախումից (1794 թվականի մարտ) հետո դադարեց գործել։

Ֆրանսիական մեծ հեղափոխություն‎
1790 հիմնադրումներ Ֆրանսիայում